Зарраҳои якдоменӣ

Зарраҳои якдоменӣ — зарраҳои моддаҳои сохтори магнитиашон якдоменӣ.

Зарраҳои якдоменӣ зарраҳои магнетик (сегнетоэлектрик)-и андозааш хурд бо магнитнокшавии якҷинса дар тамоми ҳаҷми зарра бе таъсири қувваҳои берунӣ мебошанд. Зарраҳои якдомении магнитӣ (ферро-, ферримагнитӣ, сустферромагнитӣ) хеле маъмуланд. Зарраҳои якдомении ферромагнитӣ ба сифати ҳомилони иттилоот ва инчунин ҳангоми ҳосил кардани хӯлаҳои баландкоэрситивӣ истифода мешаванд. Мафҳуми зарраҳои якдомениро Я. И. Френкел ва Я. Г. Дорфман ба илм ворид кардаанд (1930). Ҳангоми хурд кардани андозаи зарраҳои ферромагнитӣ агар энергияи озоди зарра дар ин ҳолат аз энергияи зарра дар ҳолати бисёрдоменӣ бузургтар бошад, онҳо ба сохтори якдоменӣ соҳиб мешаванд. Андозае, ки ҳангоми аз он хурд будан зарра соҳиби сохтори якдоменӣ мегардад, андозаи буҳронӣ Db номида мешавад. Андозаи буҳронии зарра қабл аз ҳама ба бузургии сершавии магнитнокшавӣ Is ва анизотропияи магнитии умумӣ K вобаста мебошад. Бузургии Db баробари афзоиши K ва камшавии Is зиёд мешавад. Барои аксар ферромагнетикҳо Db~10−4-10−6 см аст (барои филиз Db = 7 нм). Ҳангоми хурд шудани андоза зарраҳои якдомении ферромагнитӣ ба ҳолати супермагнитӣ мегузаранд, ки дар он самтгирии моменти магнитии зарра мавқеи доимии худро дар натиҷаи таъсири флуктуатсияи ҳароратӣ дар фазо нигоҳ намедорад. Дар охирҳои асри 20 сохторҳои магнитии гирдбодӣ дар зарраҳои хурде, ки ба меъёрҳои якдоменӣ мувофиқат мекунанд (доштани ҳолати устувор, мавҷуд набудани сарҳадҳои доменӣ), ба таври назариявӣ пешгӯӣ ва дар таҷриба собит карда шуданд.

 Эзоҳ 

 Адабиёт 


Гурӯҳ:Зарраҳо